Jan Ø. Jørgensen levede op til favoritværdigheden og vandt søndag eftermiddag EM-guld i Rusland. Den bedste danske badmintonspiller på herresiden vandt 21-18, 21-10 over englænderen Rajiv Ouseph. Finalen varede blot 33 minutter. I første sæt kom Rajiv Ouseph foran med 16-10, inden at Jan Ø. Jørgensen fik hanket op i sig selv og snuppede syv point i træk, så danskeren pludselig var foran 17-16. Parterne fulgtes ad til 18-18, inden Jan Ø. Jørgensen hev sættet hjem. Og måske var udviklingen i første sæt en af årsagerne til, at englænderen ikke gav meget modstand i andet sæt. Førsteseedede Jan Ø. Jørgensen kom foran 18-7, og så var der ikke meget spænding over den EM-finale længere. Den femteseedede englænder fik pyntet lidt på cifrene, men EM-guldet var aldrig i fare for Jan Ø. Jørgensen. Også i mixeddouble endte det med dansk guld. Joachim Fischer Nielsen og Christinna Pedersen vandt i tre sæt med 22-24, 21-13, 21-18 over landsmændene Mads Pieler Kolding og Kamilla Rytter Juhl. Kampen varede en time og ni minutter, og dermed endte det både med guld og sølv til Danmark i den disciplin. I damesingle tabte det useedede danske talent Anna Thea Madsen 9-21, 21-14, 8-21 til den førsteseedede spanier Carolina Marin. Det var en flot og overraskende sølvmedalje til dansk badminton. Der var ligesom i mixeddouble tale om en rent dansk duel i damedouble, og her var Christinna Pedersen og Kamilla Rytter Juhl stærkere end tredjeseedede Line Damkjær Kruse og Marie Røpke. Førsteseedede Christinna Pedersen og Kamilla Rytter Juhl, som begge havde været i aktion tidligere på dagen, vandt EM-guldet med cifrene 21-11, 21-11. Der var danskere i samtlige af søndagens EM-finaler, og som det sidste danske finaleindslag tabte herredoublen Mads Conrad-Petersen og Mads Pieler Kolding 13-21, 16-21 til det russiske par Vladimir Ivanov og Ivan Sozonov.

Referat:
Det endte med en sikker finalesejr ved badminton-EM til nordjyske Jan Ø. Jørgensen, som slog englænder i to sæt.